CELEX: E2015P0009
Language: et
Date: 2015-04-13 00:00:00
Title: EFTA kohtult nõuandva arvamuse saamise taotlus, mille esitas 13. aprillil 2015 Héraðsdómur Reykjavíkur kohtuasjas De Nederlandsche Bank NV vs. Islandi hoiustajate ja investorite tagatisfond (edaspidi „TIF”) (Kohtuasi E-9/15)

5.11.2015   
            
            
               ET
            
            
               Euroopa Liidu Teataja
            
            
               C 366/11
            
         EFTA kohtult nõuandva arvamuse saamise taotlus, mille esitas 13. aprillil 2015 Héraðsdómur Reykjavíkur kohtuasjas De Nederlandsche Bank NV vs. Islandi hoiustajate ja investorite tagatisfond (edaspidi „TIF”)
   (Kohtuasi E-9/15)
   (2015/C 366/08)
   Héraðsdómur Reykjavíkur (Islandi Reykjaviki ringkonnakohus) esitas 13. aprilli 2015. aasta kirjas, mis saabus kohtu kantseleisse 17. aprillil 2015, EFTA kohtule taotluse nõuandva arvamuse saamiseks kohtuasjas De Nederlandsche Bank NV vs. Islandi hoiustajate ja investorite tagatisfond. Arvamust taotleti järgmistes küsimustes.
   
               1.
            
            
               Kas EMP lepingu ja eelkõige direktiivi 94/19/EÜ (hoiuste tagamise skeemide kohta) artikli 7 lõikega 1 on kooskõlas, et süsteemse kriisi korral peaksid eelrahastatud hoiuste tagamise skeemi kohustused piirduma skeemi varadega hetkel, mil hoiused muutuvad nimetatud direktiivi artikli 1 lõike 3 tähenduses peatatuks ning varadest ei piisa, et rahuldada kõigi hoiustajate nõudeid kuni 20 000 euro ulatuses?
            
         
               2.
            
            
               Kas direktiivi 94/19/EÜ (hoiuste tagamise skeemide kohta) sätetega on kooskõlas, et süsteemse kriisi korral võtab liikmesriik vastu õigusakte, millega lubatakse eelrahastatud hoiuste tagamise skeemide raames luua preemiate kogumiseks uusi osakondi või avada uusi arveid, ning otsustada, et kõnealused preemiad suunatakse uutesse osakondadesse või uutele arvetele, et luua fond, mille ainueesmärgiks on olla valmis võimalikeks tulevasteks kriisideks ning mida ei kasutata varasemate kohustuste täitmiseks?
            
         
               3.
            
            
               Kas direktiivi 94/19/EÜ (hoiuste tagamise skeemide kohta) artikliga 11 on kooskõlas, et riiklik hoiuste tagamise skeem (st TIF), millest tehakse makseid tagatise alusel, omandab õigused, mis ületavad skeemile likvideerimismenetluse korral üle antud hoiustajate õigusi fondist tehtud maksete summa ulatuses?